RESOLUCIÓN do 17 de abril de 2026 pola que se modifica parcialmente a Resolución do 3 de decembro de 2025 pola que se adxudican as axudas da Orde do 7 de xullo de 2025 pola que se establecen as bases para a concesión, en réxime de concorrencia competitiva, das axudas para a formación de doutores e doutoras das universidades do Sistema universitario de Galicia (SUG) en empresas e centros de innovación e tecnoloxía, programa Doutoramentos industriais, e se procede á súa convocatoria para o exercicio 2025 (código de procedemento IN606D).
Consellería de Educación, Ciencia, Universidades e Formación Profesional — III. Outras disposicións — 28/04/2026

A Orde do 7 de xullo de 2025 (DOG núm. 137, do 18 de xullo) establece as bases reguladoras e a convocatoria de axudas para a formación de doutores e doutoras das universidades do Sistema universitario de Galicia (SUG) en empresas e en centros de innovación e tecnoloxía, programa Doutoramentos industriais e procedeu á súa convocatoria para o exercicio 2025.
A Resolución do 3 de decembro de 2025 (DOG núm. 240, do 12 de decembro) adxudicou as axudas para a formación de doutores e doutoras das universidades do Sistema universitario de Galicia (SUG) en empresas e centros de innovación e tecnoloxía ás entidades que contraten as persoas seleccionadas e que se relacionan no seu anexo I.
O artigo 26 das bases da convocatoria establece que, no caso de que se produza algunha renuncia ou outra causa de extinción da relación laboral, a entidade beneficiaria deberá comunicala, mediante escrito motivado da persoa seleccionada, dirixido á Secretaría Xeral de Universidades ou á Axencia Galega de Innovación, segundo corresponda, dentro do prazo máximo de 15 días desde que se produza, e que se poderá adxudicar unha nova axuda de acordo coa prelación sinalada na lista de espera, sempre e cando a renuncia se produza antes do 1 de marzo de 2026.
De acordo co antedito,
Primeiro. Aceptar a renuncia presentada pola entidade beneficiaria das axudas para a formación de doutores e doutoras das universidades do Sistema universitario de Galicia (SUG) en empresas e centros de innovación e tecnoloxía, programa Doutoramentos industriais para o ano 2025, correspondente á entidade que se relaciona no anexo I.
Segundo. Adxudicar a axuda á entidade candidata situada no primeiro lugar da lista de espera desta convocatoria, que se relaciona no anexo II.
Terceiro. Redistribuír o crédito destinado ao financiamento destas axudas entre as universidades do SUG, de acordo coa renuncia indicada e a nova axuda procedente da lista de espera, tal como se indica no anexo III.
Cuarto. A disposición dos créditos das partidas orzamentarias 07.02.561B.744.0, 07.A2.561A.470.0, 07.A2.561A.770.0, 07.A2.561A.480.0, 07.A2.561A.781.0, 07.A2.561A.443.19, 07.A2.561A.743.19 quedan distribuídos, de acordo coa renuncia indicada e a nova axuda procedente da lista de espera, tal como se indica nas táboas que se relacionan no anexo IV.
Quinto. O artigo 8 das bases da convocatoria establece que as axudas serán para un período máximo de catros anos, que se contarán a partir da data da resolución de adxudicación das axudas ou da data do contrato, se esta é posterior.
Sexto. A entidade beneficiaria deberá enviar un escrito de aceptación da axuda segundo o establecido no artigo 18 da convocatoria.
Sétimo. Contra esta resolución, que esgota a vía administrativa, as persoas interesadas poderán interpoñer recurso potestativo de reposición ante ante a persoa titular da Consellería de Educación, Ciencia, Universidades e Formación Profesional, no prazo dun mes a partir do día seguinte ao da publicación no
Diario Oficial de Galicia
, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou directamente recurso contencioso-administrativo, no prazo de dous meses, ante a Sala do Contencioso-Administrativo do Tribunal Superior de Xustiza de Galicia, de conformidade cos artigos 19 e 46 da Lei 29/1998, do 13 de xullo, da xurisdición contencioso-administrativa.
Santiago de Compostela, 17 de abril de 2026